16 vas vir onwettige jag van springbokke | Maroela Media
Van die honde wat glo gebruik is om die springbokke te jag. (Foto: SAPD)
Altesaam sestien verdagtes is oor die naweek op aanklagte van onwettige jag in hegtenis geneem nadat hulle in besit van verskeie springbokkarkasse op 'n plaas in die omgewing van Hofmeyr in die Oos-Kaap betrap is.
Kapt. Lariane Jonker, woordvoerder van die polisie, het in 'n verklaring gesê die verdagtes, almal tussen die ouderdomme van 23 en 48 jaar, is Sondag op die plaas Gruisheuwel in hegtenis geneem. Die verdagtes was ten tyde van die inhegtenisneming in besit van 12 springbokkarkasse.
Volgens Jonker het die verdagtes na bewering van honde en messe gebruik gemaak om die springbokke te jag. Hulle is deur 'n amptenaar van die provinsiale departement van omgewingsake in Grahamstad in hegtenis geneem.
Daar is ook op 32 honde beslag gelê. Die honde is sedertdien in die sorg van die Dierebeskermingsvereniging (DBV) in Grahamstad geplaas, het Jonker gesê.
Die verdagtes sal na bewering Dinsdag in die landdroshof in Hofmeyr verskyn.
Lekker man, lekker… Gee die SAPS fondse aan die DBV om te help met 30 honde wat net eenvoudig op hulle stoep "gedump" is?
Onwettige jag met honde en skietligte raak n al groter probleem op plase.
Yl verspreiding van mense en onbetrokkenheid van polisie vererger die situasie.
Dalk moet hulle in hierdie geval by die jagters begin en nie by die honde nie.
Vriende het so 'n hond aangeneem, baie mak en aangenaam en vol letsels weens onderonsies met wild. Hierdie honde is ondervoed en word 'n week voor die jag uitgehonger. Met die regte aandag en voeding kan hulle gerehabiliteer word, anders as sommige mense.